Vakbonde skop teen afleggings by SALArgieffoto van ‘n Cosatu-betoging deur lede van Numsa Die vakbond vir metaalwerkers in Suid-Afrika (Numsa) en die Suid-Afrikaanse vereniging vir kajuitpersoneel (SACCA) sê hulle sal nie afleggings by die Suid-Afrikaanse Lugdiens (SAL) aanvaar nie. In ŉ gesamentlike verklaring sê Numsa en SACCA daar is nie vooraf met hulle beraadslaag oor afleggings nie, want daar is tot op hede nog geen sakereddingsplan vir die lugredery uitgereik nie. Hulle beskou dit as ŉ klaaglike mislukking aan die kant van die sakereddingspraktisyns. Die lugdiens se sakereddingspraktisyns het ŉ voorstel ingedien om die arbeidsmag van die SAL in sy geheel te ontbind. Vakbonde asook werknemers wat nie aan ŉ vakbond behoort nie, het nou tot 24 April om die ooreenkoms te aanvaar. Die lugredery is diep in skuld gedompel en reeds in Desember in sakeredding geplaas. Die regering het boonop verlede week die lugredery se aansoek om R10 miljard bykomende befondsing afgekeur. Die SAL se finansiële penarie is daarbenewens vererger deur die gevolge van die Covid-19-pandemie. Analiste sê nou dit laat sakepraktisyns met geen ander keuse as om die SAL te laat likwideer of werknemers af te dank nie. Die vakbonde sê hulle is glad nie geken in die ontwikkeling van ŉ sakereddingsplan nie. “Nou word ŉ gesamentlike ooreenkoms aan ons voorgehou wat heeltemal strydig is met pogings om die SAL te red. Dit is teen dié agtergrond wat ons die voorstel verwerp,” sê die vakbonde. SACCA en Numsa sê hulle is tans in gesprek met die regering en aandeelhouers in die lugredery en is oortuig die SAL kan en sal gered word. “Ons sien dus geen nut daarin om werkers aan hierdie gruwelike planne bloot te stel as daar nie eens ŉ sakereddingsplan is nie.” Intussen het die DA ŉ beroep op sakeredders gedoen om die SAL te laat likwideer.